钦定古今图书集成/历象汇编/庶征典/第095卷 > 《久旱望雨》苏轼
## 钦定古今图书集成/历象汇编/庶征典/第095卷 > 《久旱望雨》苏轼

“饥人忽梦饭甑溢，梦中一饱百忧失。只知梦饱本来
空，未悟真饥定何物。我生无田食破砚，尔来砚枯磨
不出。去年太岁空在酉，傍舍壶浆不容乞。今年旱势
复如此，岁晚何以黔吾突。”青天荡荡呼不闻，况欲稽
首号泥佛。瓮中蜥蜴尤可笑，跂跂脉脉何等秩。阴阳
有时雨有数，民是天民天自恤。我虽穷苦不如人，要
亦自是民之一。形容可似丧家狗，未肯弭耳争投骨。
倒冠落帻谢朋友，独与蚊雷共圭荜。故人嗔我不开
门，君视我门谁肯屈。可怜明月如泼水，夜半清光翻
我室。风从南来非雨候，且为疲人洗蒸郁。褰裳一和
快哉谣，未暇饥寒念明日。